RÅDETS FORORDNING (EF) Nr. 1420/98 af 26. juni 1998 om ændring af forordning (EØF) nr. 619/71 om fastsættelse af almindelige regler for ydelse af støtte til hør og hamp
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp (1), særlig artikel 4, stk. 4,
under henvisning til forslag fra Kommissionen, og
ud fra følgende betragtninger:
I artikel 4, stk. 1, andet afsnit, i forordning (EØF) nr. 1308/70 er det fastsat, at der kun ydes støtte til hamp, såfremt hampen er fremstillet af frø af sorter, der giver visse garantier, som skal fastsættes, med hensyn til indholdet af rusgifte i det høstede produkt; i artikel 3, stk. 1, i forordning (EØF) nr. 619/71 (2), er der fastsat en maksimumsgrænse for det gennemsnitlige indhold af tetrahydrocannabinol (THC) med henblik på bestemmelse af de frøsorter, der kan godkendes; for at skærpe de foranstaltninger, der garanterer, at de arealer, for hvilke der ydes produktionsstøtte, ikke anvendes til ulovlig dyrkning, bør den for tiden fastsatte maksimumsgrænse nedsættes; det bør endvidere fastsættes, at der først kan ydes støtte, når frødannelsen er indtrådt;
i artikel 3, stk. 2, i forordning (EØF) nr. 619/71 er der for ydelse af støtte til spindhør fastsat en ordning med obligatoriske kontrakter mellem producenterne og de første forarbejdningsvirksomheder med forpligtelse til forarbejdning; en lignende ordning med obligatoriske kontrakter bør også indføres for hamp, for at opnå bedre kontrol med den endelige anvendelse af den høstede hamp og garantere, at hampen faktisk forarbejdes; der bør også fastsættes regler for det tilfælde, hvor producenten forarbejder hampen til hampestrå eller for egen regning lader den forarbejde af en forarbejdningsvirksomhed;
i artikel 4 i forordning (EØF) nr. 619/71 er der fastsat en administrativ kontrolordning, der sikrer, at det produkt, for hvilket der er ansøgt om støtte, opfylder de nødvendige betingelser herfor; kontrolordningen for hamp bør kunne skærpes ved en ordning, hvorved der kræves forhåndsgodkendelse til udsåning;
de i denne forordning fastsatte foranstaltninger skal gennemføres på de bedst mulige betingelser; overgangsforanstaltninger kan derfor vise sig nødvendige for at lette overgangen til den nye ordning -
UDSTEDT FØLGENDE FORORDNING:
Artikel 1
I forordning (EØF) nr. 619/71 foretages følgende ændringer:
1) Artikel 3, stk. 1, affattes således:
»1. For hamp ydes støtten kun til den producent, som inden en nærmere fastsat dato har indgået en kontrakt med den første forarbejdningsvirksomhed, der er godkendt af myndighederne i den medlemsstat, hvor dens anlæg er beliggende, hvorefter den første forarbejdningsvirksomhed erhverver ejendomsretten til hampen og forpligter sig til at forarbejde den.
Der ydes dog også støtte til producenten, når denne forpligter sig til at forarbejde hampen til hampestrå og denne er godkendt hertil af myndighederne, eller producenten forpligter sig til for egen regning at lade hampen forarbejde til hampestrå af den første forarbejdningsvirksomhed, som er godkendt hertil.
Støtte ydes kun for hamp, der er høstet efter frødannelsen og dyrket af certificeret frø af sorter, som er opført på en liste, som opstilles efter proceduren i artikel 12 i forordning (EØF) nr. 1308/70. På listen anføres kun sorter, for hvilke en medlemsstat ved analyse har fastslået, at indholdet af THC (tetrahydrocannabinol) i forhold til det konstante indhold i en prøve ikke overstiger:
- 0,3 % for ydelse af støtte i produktionsåret 1998/99 til 2000/01
- 0,2 % for ydelse af støtte i senere produktionsår.
Ovennævnte prøve skal udtages af den øverste tredjedel af et repræsentativt antal planter tilfældigt udvalgt ved blomstringsperiodens afslutning og befriet for stængler og frø.«
2) I artikel 4, stk. 1, indsættes som andet afsnit:
»For hamp omfatter ordningen, hvis den pågældende medlemsstat anser det for hensigtsmæssigt, forhåndsgodkendelse af udsåningen på arealer, for hvilke der kan ydes produktionsstøtte.«
3) Artikel 6a affattes således:
»Artikel 6a
Hvis overgangsforanstaltninger er nødvendige for at lette gennemførelsen af de i forordning (EF) nr. 1420/98 (*) fastsatte tilpasninger af ordningen fra produktionsåret 1998/99, vedtages foranstaltningerne efter proceduren i artikel 12 i forordning (EØF) nr. 1308/70. De gælder senest til udgangen af produktionsåret 1999/2000.
(*) EFT L 190 af 4. 7. 1998, s. 7.«
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra produktionsåret 1998/99. Artikel 1, nr. 3), anvendes dog kun fra denne forordnings ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 26. juni 1998.